Ons bedien mense met die doop as 'n ritueel wat simbolies is van gelowiges se eenheid met Christus, hulle identifisering met sy dood en opstanding en as 'n simboliese geloofsverklaring dat God 'n mens genadig kan vergewe of te wel kan reinig van sonde. Dit dien ook as 'n geleentheid om te verklaar dat 'n ego-gedrewe lewe afgelê is en 'n ander soort lewe wat deur Christus verkondig en gedemonstreer is, opgeneem is – die lewe van liefdevolle diens. Verder word die doop gesien as 'n stap van gehoorsaamheid. Deur die opdragte in die Nuwe Testament om gedoop te word uit te voer, word 'n grondslag gelê wat dien as herinnering dat om 'n volgeling van Christus te wees, 'n lewe van gehoorsaamheid vereis.